রাজনৈতিক সংঘাতের পাশাপাশি ‘সৌজন্য ও সহযোগিতা’র রাস্তা খোলা রাখছে তৃণমূল এবং বিজেপি। সব ঠিকঠাক থাকলে, আগামী ৬ ডিসেম্বর কেন্দ্রীয় অর্থমন্ত্রী অরুণ জেটলির মেয়ের বিয়েতে উপস্থিত থাকবেন মুখ্যমন্ত্রী মমতা বন্দ্যোপাধ্যায়। আবার জানুয়ারিতে রাজ্যে বিশ্ববঙ্গ সম্মেলনে আসতে রাজি হয়েছেন জেটলি।
রাজনৈতিক হোক বা প্রশাসনিক, ইদানীং প্রায় সব মঞ্চ থেকেই বিজেপি’কে নিশানা করছেন মমতা। মুখ্যমন্ত্রী হিসাবে রাজ্যের প্রতি কেন্দ্রের বঞ্চনা নিয়ে ক্রমাগত সুর চড়াচ্ছেন তিনি। আবার রাজনৈতিক ক্ষেত্রেও কেন্দ্রীয় সরকার ও বিজেপি সম্পর্কে কড়া অবস্থান নিচ্ছেন। তবে এই পরিস্থিতিতেও কৌশলগত কারণে সৌজন্যের রাস্তা বন্ধ হচ্ছে না। জানা গিয়েছে, কেন্দ্রীয় অর্থমন্ত্রীর মেয়ের বিয়ের অনুষ্ঠানে অল্প সময়ের জন্য হলেও যাবেন মমতা। ওই অনুষ্ঠানে বিজেপি’র প্রথমসারির নেতারা তো বটেই, প্রধানমন্ত্রী নরেন্দ্র মোদীর উপস্থিতির সম্ভাবনাও প্রবল। সেখানে যাওয়ার কথা কংগ্রেস সভানেত্রী সনিয়া গাঁধীরও।
ঘটনা হল, ১৯৯২ সালের ৬ ডিসেম্বরকে সামনে রেখে কলকাতায় দলের ‘সংহতি দিবসে’র কর্মসূচিতে প্রধান বক্তা হিসাবে উপস্থিত থাকার কথা তৃণমূলনেত্রীর। প্রত্যাশিতভাবে সেখানে তিনি কেন্দ্রের শাসকদলের বিরুদ্ধে সরব হবেন। বিজেপি’র বিরুদ্ধে সাম্প্রদায়িক রাজনীতির অভিযোগও তুলতে পারেন। আবার তারই কয়েক ঘণ্টা পরে মুখ্যমন্ত্রী হিসাবে সৌজন্যরক্ষা করতে যাবেন দিল্লিতে।
পিছিয়ে নেই জেটলিও। রাজ্যের শিল্পমুখী ভাবমূর্তি তৈরির লক্ষ্যে আগামী বছরের ৮ এবং ৯ জানুয়ারি বিশ্ববঙ্গ সম্মেলনের আয়োজন করেছেন মমতা। প্রশাসনিক মহলের একাংশের ধারণা, বিধানসভা ভোটের আগে সেই সম্মেলনের গুরুত্ব বাড়াতে কেন্দ্রীয় অর্থমন্ত্রীকে চাইছেন মুখ্যমন্ত্রী। প্রশাসনিক সহযোগিতা পেতেই জেটলিকে তাঁর আমন্ত্রণ। শেষপর্যন্ত জেটলি যদি আসেন, তাহলে বিশ্ববঙ্গ সম্মেলনে এই নিয়ে দ্বিতীয়বার আসবেন তিনি।